Sitowise

Sitowise Group Oyj on suomalainen suunnittelu- ja konsultointiyritys, joka tarjoaa myös digitaalisia ratkaisuja Suomessa, Ruotsissa ja Portugalissa. Yhtiö toimii kolmella eri liiketoiminta-alueella: kiinteistöt ja rakennukset, infrastruktuuri ja digitaaliset ratkaisut. Yhtiö on erikoistunut rakennetun ympäristön suunnittelu- ja asiantuntijapalveluihin ja sen asiakkaat toimivat etupäässä julkisella sektorilla.

Sitowise listautui Helsingin pörssiin maaliskuussa 2021. 

 Historia 
 Sito 1976–2016 
Sito perustettiin vuonna 1976. Sen kahdeksan perustajaa olivat tutustuneet toisiinsa työskennellessään ruotsalaisen suunnittelutoimiston suomalaisessa tytäryhtiössä. Kun työnantaja ajautui konkurssiin öljykriisin seurauksena, insinöörit perustivat Suomalaisen Insinööritoimiston, jonka nimi lyheni sittemmin muotoon Sito. 

Yhtiöllä oli vuonna 2016 noin 550 työntekijää ja sen liikevaihto oli 52,3 miljoonaa euroa. Se oli keskittynyt infran, liikenteen, maankäytön, ympäristön ja digitaalisten palveluiden konsultointiin. Sitolla oli tytäryhtiö Norjassa.

 Wise Group Finland 2010–2016 
Wise Group Finland perustettiin vuonna 2010, kun Helmet Business Mentors Oy:n kokoama sijoittajaryhmä osti Insinööritoimisto Ylimäki & Tinkanen Oy:n Kotkasta. Harri Tinkasesta tuli yhtiön toimitusjohtaja ja Rauli Ylimäestä kehitysjohtaja. Ylimäki & Tinkanen oli perustettu vuonna 1984 ja sillä oli lähes 60 työntekijää.

Vuonna 2016 Suomessa ja Baltiassa toiminut yritys työllisti noin 500 henkilöä ja sen liikevaihto oli 44,3 miljoonaa euroa. Yhtiö oli erikoistunut talonrakennusalan konsultointi-, suunnittelu- ja rakennuttamispalveluihin uudis- ja korjauskohteissa. Yhtiöllä oli suomalainen tytäryhtiö Helimäki Akustikot, Tallinnassa sillä oli suunnittelutoimisto ja Latviassa osakkuusyhtiö DVG-rakennesuunnittelutoimiston kanssa.

 Sitowise Oy 2017–2020 
Sito ja Wise Group Finland yhdistyivät maaliskuussa 2017. Fuusiossa oli mukana myös pääomasijoittaja Intera Partners. Yhtiöstä tuli Suomen suurin suomalaisomisteinen rakennuskonsultointia tarjoava yritys, sen edellä olivat tanskalaisen Rambollin tytäryhtiö Ramboll Finland Oy ja ruotsalaisen Swecon tytäryhtiö Sweco Finland Oy. Uuden yhtiön ensimmäinen yritysostos oli marraskuussa hankittu Maapörssi. Sito ja Wise jatkoivat vuoden loppuun asti itsenäisinä. 

Alkuvuonna 2018 toimintansa Sitowise-nimellä aloittanut yhtiö osti helmikuussa Dimenteqin Salosta, lokakuussa Insinööritoimisto Kon-Ins Oy:n Raisiosta ja Insinööritoimisto Jorma Väänänen Oy:n, marraskuussa Geotek Oy:n suunnitteluliikentoiminnan, ja joulukuussa Siltaexpertin.

Tammikuussa 2019 ostettiin LVI-Insinöörit, joulukuussa ostettiin ympäristöteknisiin mittauspalveluihin erikoistunut Envimetria-konsultointiyritys.

Elokuussa 2020 Sitowise osti Ficonicin Jyväskylästä ja myi teleliikennetoimintayksikkönsä Rejlersille. Marraskuussa ostettiin ruotsalainen TFIP.

 Sitowise Oyj 2021– 

Tammikuussa 2021 ostettiin Paloässät ja helmikuussa Sweetlakes Benviroc, MSDI sekä ruotsalainen VVS Kompetens. Sitowise listautui Helsingin pörssiin maaliskuussa 2021. Kesäkuun puolivälissa yhtiöllä oli yli 2 000 työntekijää, loppukuussa ostettiin kiinteistönjohtamiseen erikoistunut Enco ja heinäkuussa ruotsalainen Infracontrol. Joulukuussa ostettin jyväskyläläisen VRT Finland Oy:n liiketoiminta, joka oli keskittynyt rakenteiden 3D-tarkastuspalveluihin. 

Helmikuussa 2022 Ruotsista ostettiin Mavacon. Keväällä Sitowisen toimitusjohtajana aloitti Heikki Haasmaa. Kesäkuussa Sitowise osti Bittiriiheltä Bitcomp Oy:n Jyväskylästä. Metsä- ja luonnonvara-alan toimijoihin keskittynyt yhtiö työllisti noin 80 henkilöä ja sen liikevaihto oli edellisenä vuonna yli 5,6 miljoonaa euroa. Se tuotti digitaalisia palveluita ja ohjelmistoja, joihin kuului esimerkiksi Leafpoint ja Foresta.

Toukokuussa 2023 ostettiin 17 henkilöä työllistänyt Infrasuunnittelu Oy, joka oli erikoistunut kaivosteollisuuden infrasuunnittelupalveluihin.

 Organisaatio 
Syksyllä 2025 Sitowisella oli Suomessa yhdeksäntoista toimipistettä, ja neljätoista Ruotsissa. Yhtiö toimii myös Portugalissa. Yrityksen toimitusjohtaja on Heikki Haasmaa. 

 Sitowise Ruotsissa 
Yhtiöllä on Ruotsissa noin 350 työntekijää. Toimintoja johtaa Daniel Doeser.

Kevääseen 2022 mennessä Sitowise oli tehnyt kuusi yritysostoa Ruotsista. 
Byggnadstekniska Byrån BTB -yhtiössä oli keväällä 2022 180 työntekijää. Se toimii rakenne-ja geotekniikan alalla. 
Infracontrol tarjoaa ympäristön infrastruktuuriin liittyviä it-palveluita.
Karlsson & Segelström Construct AB toimii myös rakenne- ja geotekniikan alalla.
Mavacon Mark & ​​​​VA Consult AB on erikoistunut  tie-, maa-, vesi-, viemäri- ja hulevesiprojekteihin. 
Maanalaisiin infrahankkeisiin erikoistunut Technology for Infrastructure projects Sweden eli TFIP työllisti keväällä 2022 noin 70 työntekijää
VVS-Kompetens on erikoistunut maanalaisiin infrahankkeisiin.

 Tuotteet ja palvelut 

Vuonna 2025 Sitowise oli ryhmitellyt palvelunsa seuraaviin pääryhmiin: 
 Suunnittelu ja konsultointi (infrastruktuuri, kaupunkikehitys, kiinteistöt ja rakennukset, liikenne ja liikkuminen, rakennuttaminen ja projektinjohto, tutkimukset ja mittaukset, ympäristö ja vesi)
 Teknologia ja design (paikkatieto ja aineistot; tuoteratkaisut; ohjelmistokehitys; data, AI ja analytiikka; älykäs kaupunki ja digitaalinen kaksonen; kyberturva; palvelumuotoilu ja design) 
 Vastuullisuuspalvelut (vastuullisuus- ja ESG-palvelut, hiilijalanjäljen laskenta, ilmastonmuutoksen hillintä, ilmastonmuutokseen sopeutuminen, kiertotaloudella kestävää kehitystä, luonnon monimuotoisuuspalvelut)
 Toimialakohtaiset palvelut (energia, kunnat ja valtio, metsä, puolustus ja turvallisuus, taloyhtiöt, teollisuus)

 Projekteja 
Sitowise on vuosittain mukana yli 10 000 projektissa. Suomalaiset projektit hallinnoidaan yhtiön itse kehittämällä työkalulla, Voimalla. Yhtiö hyödyntää myös Microsoftin Azure Open AI -palvelun avulla rakennettua sisäistä Saga AI -tekoälyalustaa.

Esimerkkejä yhtiön projekteista:
Liminka-Oulu -kaksoisraiteen suunnittelu
Tamperelaisen Pyynikintie 2 -rakennuksen korjaussuunnittelu
Lahden ja Sitowisen vuonna 2021 käynnistämässä Kulma-hankkeessa kehitettiin laskentamalli kaupunkilaisten kulutusperäisten päästöjen arviontiin. Mallin kehittämisessä oli mkana myös Luonnonvarakeskus, S-ryhmä ja joukko asiantuntijoita.  Vuonna 2021 mallia käytettiin 15 kunnassa, esimerkiksi Helsingissä, Hämeenlinnassa ja Järvenpäässä.
Kruunusillat-hankkeessa
Pari metriä korkeiden hyönteishotellien suunnittelu Helsingin kaupungin viheralueille, julkisille pihoille ja puistoihin
Sitowise on yksi Raide-Jokerin suunnittelijoista
 Sitowise on mukana Infraohjelma Helsinki -nimisessä allianssissa, joka rakentaa kolme pikaraitiotietä Helsinkiin.
Senaatintorin valaistuksen uusimiseen liittyvä sähkösuunnittelu
Suomenlinnan katujen ennallistamisen suunnittelu
Rakentamiskonsultointia Posivan valmisteleman ydinjätteen loppusijoitushankkeen tunnelitöissä Onkalo-luolastossa.
Tampereen Itsenäisyydenkadun uuden sillan, alikulkusillan ja asematunnelin rakentamissuunnittelu
Suomen ympäristökeskuksen rakennetun ympäristön tietojärjestelmän (Ryhti) toimittaminen yhdessä Solitan kanssa
Matkakeskusten suunnittelu esimerkiksi Nokialla, Jyväskylässä, Lahdessa ja Seinäjoella.
Pääomasijoittaja Innovestor on mukana EU:n RepowerEU-hankkeessa. Se rakennuttaa 30 liikekiinteistöön aurinkovoimaloita ja energiaa säilyttäviä akustoja. Sitowise on tehnyt projektissa muun muassa esiselvityksiä ja toteutussuunnittelua.
Helsinkiläisen Pihkapuiston ala-asteen palotekninen tietomallinnus.

 Tunnustuksia 

Ylimäki & Tinkanen, Wisen edeltäjäyritys, sai Kotkan yrittäjäpalkinnon vuonna 2010.
 Finlandia-palkinto Käärmetalon peruskorjaukselle vuonna 2019. Sitowise vastasi kohteen korjausrakenne- ja sähkösuunnittelusta.
 Itä-Suomen paras rakennusalan yhteistyöhanke -tunnustus Kuopion museon hybridiallianssille vuonna 2020. Sitowise vastasi rakennesuunnittelusta sekä akustiikka- ja valosuunnittelusta
 1. sija ideakilpailussa Turun Linnanniemen alueen suunnittelusta vuonna 2020.
Skol ry valitsi Sitowisen Minttu Iivosen vuoden 2021 nuoreksi konsultiksi. Yhteensä palkittuja oli viisi.
Suomen Nuorkauppakamarit valitsivat Sitowisen digitaalisten ratkaisuiden liiketoimintajohtaja Anna Wäckin vuoden nuoreksi johtajaksi vuonna 2024.
Vuonna 2024 Sitowise voitti The Magnet Employer Branding Awards -kilpailun Wild Ideas -kategorian. Seuraavana vuonna se voitti Best Employer Brand Campaign -kategorian.
Vuonna 2025 Sitowise voitti Grand One -gaalassa Saavutettavin digipalvelu -kategorian Suomen metsäkeskuksen Metsään.fi-sivustolla. Sitowisen suunnittelema ja tuottama Planect sai kunniamaininnan.

 Lähteet 

 Aiheesta muualla 

 Sitowisen www-sivut

Luokka:Suomalaiset pörssiyhtiöt
Luokka:Suomalaiset suunnittelu- ja konsultointitoimistot
Luokka:Espoolaiset yritykset